KIRJALLINEN KYSYMYS E-0968/00 esittäjä(t): Stefano Zappalà (PPE-DE), Antonio Tajani (PPE-DE), Francesco Fiori (PPE-DE), Giuseppe Gargani (PPE-DE), Enrico Ferri (PPE-DE), Giorgio Lisi (PPE-DE), Mario Mauro (PPE-DE), Amalia Sartori (PPE-DE), Raffaele Costa (PPE-DE), Raffaele Fitto (PPE-DE), Mario Mantovani (PPE-DE), Francesco Musotto (PPE-DE) ja Jas Gawronski (PPE-DE) komissiolle. Koiratappelut.



Virallinen lehti nro 046 E , 13/02/2001 s. 0096 - 0097



KIRJALLINEN KYSYMYS E-0968/00 esittäjä(t): Stefano Zappalà (PPE-DE), Antonio Tajani (PPE-DE), Francesco Fiori (PPE-DE), Giuseppe Gargani (PPE-DE), Enrico Ferri (PPE-DE), Giorgio Lisi (PPE-DE), Mario Mauro (PPE-DE), Amalia Sartori (PPE-DE), Raffaele Costa (PPE-DE), Raffaele Fitto (PPE-DE), Mario Mantovani (PPE-DE), Francesco Musotto (PPE-DE) ja Jas Gawronski (PPE-DE) komissiolle (31. maaliskuuta 2000) Aihe: Koiratappelut Laittomia koiratappeluita järjestetään yleisesti vedonlyöntitarkoituksiin monissa Euroopan maissa. Yksinomaan Italiassa tuomioistuimet ovat arvioineet, että vedonlyöntiin käytetään vuosittain yli 500 miljoonaa euroa, ja Lega antivivisezione (LAV) -nimisen eläinsuojeluyhdistyksen mukaan yli 5000 koiraa kuolee joka vuosi tämän toiminnan vuoksi. Yhdistyneessä kuningaskunnassa hyväksyttiin vuonna 1991 Dangerous Dogs Act ja Ranskassa puolestaan viime vuonna samankaltainen säädös, jonka tarkoituksena oli kieltää pitbullterrierit, jotta koiratappelut saataisiin loppumaan. Lega antivivisezione -yhdistys, joka vastustaa tätä toimintaa ja pyrkii tuomaan sen päivänvaloon, on listannut lisäksi neljäkymmentä muuta koirarotua, joita myös käytetään tappeluissa, kuten saksanpaimenkoira, dobermanni, bulldoggi ja eräät muut suositut rodut. Yhdistyneessä kuningaskunnassa voimaan tullut laki ei kuitenkaan ole onnistunut eliminoimaan koiratappeluita järjestäviä rikollisjärjestöjä, mikä osoittaa, että ongelmaan on puututtava myös muilla tavoin. Tällä hetkellä ei ole valmisteilla mitään Euroopan unionin säännöksiä asiaan puuttumiseksi ja käytännön lopettamiseksi. Kuitenkin komission vuoden 2000 työohjelman kansanterveyttä koskevassa osassa mainitaan, että vuoden aikana tehdään säädösaloitteita eläinten hyvinvoinnista tuotanto-oloissa ja kuljetuksen aikana. Tätä voitaisiin käyttää välineenä, jolla puututtaisiin myös tähän asiaan. Aikooko komissio tehdä mitään tälle asialle ja ottaa aiheellisesti huomioon, että koiratappeluiden tai muiden eläintappeluiden järjestäminen, niitä koskeva vedonlyönti ja niiden katselu olisi tuomittava kriminalisoimatta kuitenkaan erityisiä rotuja, sillä tämän rikollisen toiminnan pääuhreja ovat itse eläimet, joita väkivaltaisin keinoin innostetaan liialliseen ja luonnottomaan aggressiivisuuteen? David Byrnen komission puolesta antama vastaus (18. toukokuuta 2000) Komissio on arvoisan parlamentin jäsenen kanssa samaa mieltä siitä, että eläinten tarpeetonta kärsimistä olisi vältettävä. Komission vastuu eläinsuojelun alalla on lisääntynyt EY:n perustamissopimuksen viimeisen muutoksen yhteydessä. Siinä vaaditaan yhteisön toimielinten ja jäsenvaltioiden asettavan eläinten hyvinvoinnin etusijalle laadittaessa maatalouden, kuljetuksen, yhtenäismarkkinoiden ja tutkimuksen politiikkoja. Tämän vuoksi komissio on ottanut käyttöön maatilojen eläinten kasvatusta koskevat yleiset säännöt niiden hyvinvoinnin suojelemiseksi, samalla kun vasikoiden, sikojen ja munivien kanojen kasvatuksesta on annettu yksityiskohtaisempia edellytyksiä. Myös eläinten lopettamista ja teurastusta koskevista edellytyksistä on annettu säädöksiä. Myös eläinten suojelusta kuljetuksen aikana ja eläinten käytöstä tieteellisiin tutkimuksiin on olemassa yhteisön sääntöjä. Ainoastaan näitä kahta sovelletaan koiriin. Yhteisön lainsäädäntö ei kata kuitenkaan eläinten hyvinvoinnin suojelua koiratappeluiden osalta. Sen vuoksi tämä asia on kyseisen jäsenvaltion vastuulla. Komission vuoden 2000 työohjelmassa(1) mainitun ehdotusluonnoksen parlamentin ja neuvoston asetukseksi eläinten terveyttä koskevista vaatimuksista lemmikkieläinten liikkuvuuden osalta tavoitteena on muuhun kuin kaupalliseen tarkoitukseen jäsenvaltioiden välillä tapahtuvaa lemmikkieläinten liikkuvutta koskevien eläinlääkintävaatimusten yhdenmukaistaminen. Tätä ehdotusta ei ole laadittu koiratappeluita koskevan ongelman ratkaisemiseksi. (1) KOM(2000) 155 lopullinen.